Tydens ons verblyf op Iron Mountain (Mena) het ons geweldig baie geleer van CMA, noem dit maar ons het nou die 'bigger picture' ervaar. Die grootste ding wat ek geleer het van die lede hier in die VSA is dat hulle 'n geweldige dienaars-hart het. Die hele kampterein met geboue word bedryf en instand gehou deur die lede se gratis harde werk. Vat Ann as 'n voorbeeld, dis 'n dame wat ons daar ontmoet het wat in die kombuis gewerk het tydens die internasionale Konferensie. Sy bly 1000myl (2 dae se ry) weg vanaf Mena, en het net gekom om te kom werk in die kombuis vir 5 dae! Sy kry geen vergoeding of erkenning hiervoor nie. Sy (en al die ander) doen die werk nie vir erkenning of vergoeding nie, sy doen dit vir die Here. Sy was nie die enigste een nie, ons het klomp sulke mense ontmoet wat geweldige groot opofferings maak vir die 'ministrie'.. Hulle harte is geweldig nederig en doen al die werk op die perseel vir die saak van die Here. Soos ek gese het, ons is daar weg heeltemal vernuwwe in ons harte, en bly om deel te wees van so 'n wonderlike wereld wye organisasie met sulke wonderlike lede as ons familie. Van Mena af is ons reguit oos in die rigting van Liitle Rock, die stad waar oud president Clinton van daan kom. Die plan was om die dag te ry tot by Memphis, en dan af na New Orleans om aansoek te doen vir ons Panama visas, en dan Texas en Mexico. Wel, soos dinge mos maar gaan met so toer, verander dit gedurig. Halfpad tussen Mena en Little Rock bel ons die embesade van Panama en vind toe uit dat dit 'n maand neem om goed gekeur te word! Dis toe dat ons besluit om reguit af te ry tot by New Orleans en die aansoek so vinnig moontlik in te handig, wat ons ook toe die volgende dag gedoen het. New Orleans is gelee in die staat van Louisiana, geboorteplek van so baie bekende Amerikaners, veral in die musiek bedryf. Soos ons ry en die groot Katoen velde sien langs die pad speel Tina Turner (en CCR) se 'Cotton fields back home' liedjie in my kop oor en oor. Man, dis darem lekker om te leef en die lewe te geniet met sulke ondervindings soos die! Ons het een dag so bietjie rondgery in New Orleans, wat 'n pragtige stad met vriendelike mense! Dit was net mooi die teenoorgestelde prentjie as wat ons verwag het om te sien. Ander Amerikaners praat glad nie goed van New Orleans nie, en baie het ons aanbeveel om nie hierheen te kom nie? Ek dink hulle mis uit, want net soos New York, is dit 'n stad met geweldig baie karakter. Die ou deel van die stad wat bekend staan as die 'French quater" is duidelik oud met nou straatjies soortgelyk aan die wat ons in York (Engeland) gesien het. Daar is baie pubs en clubs, so dis duidelik dat dit die uithangplek is vir die nag-ape. Ons het deur strate gery met verskriklike groot huise, net soos jy in van die films sien met sulke lang drive ways wat voor die huis draai. Ek stel myself voor as jy die voordeurklokkie lui dan kom maak die 'butler' die deur vir jou oop, en die baas sit seker agter langs die swembad en doen so sy besigheid van daar af
Dis darem interesant watse indruk films op mens se gedagtes speel. So gepraat van films, ons het ook gaan fliek kyk, maar laat ek jou vertel dis 'n storie om 'n fliekplek te vind in die land. Eers ry ons na die naaste winkelsentrum, maar hulle het geen flieks, en so ook die volgende? Naderhand vra ons iemand, wat ons toe verduidelik na 'n gebou wat eintlik lyk soos 'n gewone gebou met geen film advertensies buite op nie? Baie anders as by die huis of selfs in Dubai. Ons het die film Fireproof gekyk, dis 'n nuwe Christen romance film, of ek noem dit sommer maar 'n romance film. Dis 'n film wat ek aanbeveel vir enigeiemand, veral christene. Van New Orleans af het ons wes gery deur die Swamp Area van Louisiana. Die natuur is soos geen ander wat ons al teegekom het nie, hoe beskryf mens 'n swamp? Dis pragtig en nat. Ons het ook aangedoen by die Tabasco fabriek in Louisiana. Alhoewel ek geen Tabasco fan is nie, was dit 'n besonderse ondervinding om die geboorteplek en fabriek van die wereld bekende peper sous te besoek.
Ons het gisteraand in Memphis aangekom na 'n lang dag se ry al langs die Mississippi rivier met sy katoen en suikerriet plase. Memphis is bekend vir sy musiek legendes, veral in Blues & Rock 'n Roll, en ons hoop om so bietjie van die musiek- geskiedenis van Memphis te herleef, aangesien ek baie lief is vir daardie oudtydse Bues en Rock. Ons kamp ook nog stapafstand vanaf Graceland, Elvis Presley se wooning. . . . . . . . .